Rita Süssmuth

Rita SÜSSMUTH (naskonomo Rita Kickuth, naskiģis la 17-an de februaro 1937 en Wuppertal, mortis la 1-an de februaro 2026 en Neuss) estis germana politikistino. En la infanaĝo kaj junaĝo, ŝi vivis en Wadersloh, kie la patro eklaboris kiel instruisto, kaj estis mezlernejano en lernejoj de Lippstadt kaj Emsdetten, ĝis en 1956 ŝi sukcese finis la mezlernejajn jarojn per finekzameno abituro en la gimnazio de Rheine. Tiam ŝi studis pri romanistiko kaj historioscienco en la universitato de Tubingeno (ĝis 1961) kaj sekve plustudis pedagogion, sociologion kaj psikologion en la universitato de Monastero (ĝis 1964). Sekve de postdiploma studado ŝi laboris kiel universitata docentino kaj poste profesorino, jam ekde 1963 en la pedagogia altlernejo Osnabrück, poste en aliaj altlernejoj. Ekde 1981 ŝi membris en la konservativa partio CDU kaj pli kaj pli engaĝiĝis kiel politikisto. Ŝi estis federacia ministro pri junularo, familio kaj sano de 1985 ĝis 1988 (ekde 1986 junularo, familio, virinoj kaj sano) kaj prezidanto de la germana parlamento Bundestag de 1988 ĝis 1998. La konservativa partio, kiun ŝi elektis pro sia engaĝita katolikeco, fakte ofte malfeliĉis pri ŝi, ĉar ŝi havis moralajn politikajn konceptojn modernajn, sociologie funditajn kaj tute feminismaj, kiuj tute ne estis pure konservativaj, kaj tute ne obeis la gvidliniojn de iuj gvidaj viraj partiestroj. Nelaste pro tio Helmut Kohl, kiu en la komencaj jaroj kiel ministrino tre fieris pri ŝi, en 1988 volis nepre forigi ŝin el la registaro, por ke ŝi ne povus plu influi la ŝtatan politikon. La ideo estis, ke en la reprezenta pozicio de parlamenta prezidanto ŝi ne plu havus iun influon kaj nur silente aŭskultus la parlamentanajn diskutojn, tiel ke espereble ŝi post kelkaj monatoj enuus kaj reirus al universitata instruado. Ŝi tamen faris tute aliel, per sia personeco transformis la pozicion al politike grava posteno kaj dum 10 jaroj signife influis la parlamentan politikon.

 Eksteraj ligiloj 
 la eksa oficiala retejo, jen aktivigita en januaro 2021 ()

Kategorio:Germanaj politikistoj
Kategorio:Germanaj ministroj pri infanoj, junuloj kaj familioj